Sýningin Kaupmannsheimilið opnuð í Borgarnesi í dag Sögusýningin Kaupmannsheimilið verður opnuð í Safnahúsi Borgarfjarðar í dag , miðvikudaginn 12. maí . Um er að ræða einstakt safn gagna og muna úr eigu fjölskyldu Jóns Björnssonar frá Bæ og Helgu Maríu Björnsdóttur konu hans og er uppistaðan rausnargjöf sem söfnunum barst fyrir nokkru . Jón frá Bæ stundaði kaupmennsku í Borgarnesi á fyrstu áratugum 20. aldar og var heimili þeirra hjóna mikilvægur hornsteinn bæjarlífsins á þeim tíma . Sýningin er sett upp í tilefni af 50 ára afmæli Byggðasafns Borgarfjarðar og verður haldið upp á afmælið samhliða opnuninni . Í tilefni dagsins mun Sæmundur Sigmundsson heiðra afmælisbarnið með sýningu á fornbílum úr eigu sinni . Sýningin verður opnuð kl. 17.30 í dag og er fólk hvatt til að koma þá eða síðar til að skoða sýninguna , sem síðan verður opin alla virka daga frá kl. 13 - 18 til 15. nóvember . Aðalhvatamaður að stofnun Byggðasafnsins á sínum tíma var Haukur Jörundsson kennari á Hvanneyri , en lengst vann Bjarni Bachmann fyrir safnið . Að stofnuninni stóðu Samband borgfirskra kvenna , Búnaðarsamband Borgarfjarðar , Borgfirðingafélagið í Reykjavík , Ungmennasamband Borgarfjarðar og Kaupfélag Borgfirðinga . Í dag er safnið í eigu Borgarbyggðar með sérstökum þjónustusamningi við Skorradalshrepp og er Tómstunda - og menningarnefnd sveitarfélagsins jafnframt stjórn safnsins . Það er eitt af fimm söfnum í Safnahúsi Borgarfjarðar , þar sem fastráðnir starfsmenn eru þrír auk lausráðinna starfsmanna sem ráðnir eru til tímabundinna verkefna . Í vörslu Byggðasafns Borgarfjarðar er margt muna sem gegna mikilvægu hlutverki í byggðasögu héraðsins . Á meðf. mynd sjást bókaskápar Jóns frá Bæ , sem voru á sínum tíma pantaðir frá Bandaríkjunum . Bókunum er raðað í þá alveg eins og þær voru á heimilinu sjálfu á sínum tíma . Fjær sjást fjölskyldumyndir og skrifborð Jóns .